IZDOTS ar

Jelgavas valstspilsētas pašvaldības domes

2025. gada 25. septembra lēmumu Nr.12/51

**JELGAVAS VALSTSPILSĒTAS PAŠVALDĪBAS**

**KULTŪRAS UN TŪRISMA ATTĪSTĪBAS VEICINĀŠANAS KOMISIJAS NOLIKUMS**

1. **Vispārīgie jautājumi**
2. Jelgavas valstspilsētas pašvaldības Kultūras un tūrisma attīstības veicināšanas komisijas nolikums (turpmāk – nolikums) nosaka Jelgavas valstspilsētas pašvaldības Kultūras un tūrisma attīstības veicināšanas komisijas (turpmāk –Komisija) mērķi, uzdevumus, tiesības, struktūru un darba organizēšanas kārtību.
3. Komisija ir Jelgavas valstspilsētas pašvaldības domes (turpmāk – Dome) izveidota Jelgavas valstspilsētas pašvaldības (turpmāk – pašvaldība) institūcija, kas darbojas saskaņā ar šo nolikumu un citiem normatīvajiem aktiem.
4. Komisija pilda savus pienākumus līdz jauna Komisijas sastāva apstiprināšanai.
5. **Komisijas mērķis, uzdevumi un tiesības**
6. Komisijas mērķis ir veicināt ar kultūras un tūrisma attīstību saistītu jautājumu risināšanu un nodrošināt pašvaldības atbalsta sniegšanu kultūras un tūrisma norisēm Jelgavas valstspilsētā, tai skaitā veicināt mākslas un kultūras tradīciju iedzīvināšanu valstspilsētas kultūrvidē, sabiedrības iesaistīšanu kultūras dzīvē, apzināt un saglabāt kultūras mantojumu un atbalstīt jaunrades procesus.
7. Komisijas uzdevumi:
	1. katru gadu vienu vai vairākas reizes gadā (atkarībā no pašvaldības dotācijas apjoma) organizēt kultūras un tūrisma pasākumu projektu konkursu (turpmāk – Konkurss), izdot Konkursa nolikumu, noteikt kritērijus un izvērtēt Konkursam iesniegtos projektus un lemt par pašvaldības līdzfinansējuma piešķiršanu projektu realizācijai;
	2. piešķirt pašvaldības dotāciju Jelgavas valstspilsētas amatiermākslas kolektīviem saskaņā ar Domes apstiprināto kārtību.
8. Komisijai ir tiesības:
	1. pieprasīt no valsts un pašvaldību institūcijām, kā arī privātpersonām informāciju, kas nepieciešama Komisijas uzdevumu izpildei;
	2. uzaicināt piedalīties Komisijas sēdēs speciālistus un citas personas.
9. **Komisijas struktūra**
10. Komisiju 10 (desmit) locekļu sastāvā, tai skaitā Komisijas priekšsēdētāju, priekšsēdētāja vietnieku un Komisijas locekļus apstiprina Dome.
11. Komisijas sastāvs:
	1. Komisijas priekšsēdētājs – Domes priekšsēdētāja vietnieks sociālo lietu, veselības aizsardzības, kultūras, izglītības un sporta jautājumu programmā;
	2. Komisijas priekšsēdētāja vietnieks – Pašvaldības izpilddirektora vietnieks;
	3. Komisijas locekļi:
		1. pašvaldības iestādes “Kultūra” vadītājs;
		2. pašvaldības iestādes “Kultūra” vadītāja vietnieks plānošanas un komunikācijas jautājumos;
		3. pašvaldības iestādes “Sabiedriskais centrs” vadītāja vietnieks;
		4. pašvaldības iestādes “Jelgavas Pilsētas bibliotēka” direktors;
		5. pašvaldības iestādes “Jelgavas reģionālais tūrisma centrs” vadītājs;
		6. 3 (trīs) sabiedrības pārstāvji.
	4. Komisijas locekļi ir valsts amatpersonas.
12. **Komisijas** **darba organizēšana**
13. Komisijas organizatorisko un tehnisko apkalpošanu nodrošina Jelgavas valstspilsētas pašvaldības iestāde “Kultūra”.
14. Komisijas sekretāru norīko pašvaldības izpilddirektors ar rīkojumu.
15. Komisijas priekšsēdētājs:
	1. organizē un vada Komisijas darbu;
	2. sasauc un vada Komisijas sēdes;
	3. kontrolē pieņemto lēmumu izpildi;
	4. pārstāv Komisiju attiecībās ar valsts un pašvaldību institūcijām un privātpersonām.
16. Komisijas priekšsēdētāja prombūtnes laikā Komisijas sēdes sasauc un vada Komisijas priekšsēdētāja vietnieks.
17. Komisijas sēde var notikt, ja tajā piedalās vairāk nekā puse no Komisijas locekļiem. Lēmumu pieņem ar klātesošo Komisijas locekļu balsu vairākumu. Ja balsis sadalās līdzīgi, izšķirošā ir Komisijas priekšsēdētāja balss.
18. Komisijas sēdes tiek protokolētas. Protokolu paraksta Komisijas priekšsēdētājs un sekretārs.
19. **Noslēguma jautājums**
20. Ar šī nolikuma spēkā stāšanos spēku zaudē Jelgavas valstspilsētas pašvaldības domes 2023. gada 21. decembrī izdotais Jelgavas valstspilsētas pašvaldības Kultūras padomes nolikums.

Domes priekšsēdētājs M. Daģis